## Naputak za ispitivanje pri ovjeravanju tlakomjera za gume

### NN 11/2006 (30.1.2006.), Naputak za ispitivanje pri ovjeravanju tlakomjera za gume

# DRŽAVNI ZAVOD ZA MJERITELJSTVO

**288**

Temeljem članka 21. stavak 5. Zakona o
mjeriteljstvu (»Narod­ne novine«, br. 163/03),
ravnatelj Državnog zavoda za mjeriteljstvo donosi

## NAPUTAK

### ZA ISPITIVANJE PRI OVJERAVANJU TLAKOMJERA ZA GUME

I.

Naputkom se propisuje način ispitivanja
tlakomjera za gume.

Tlakomjeri za gume se ispituju usporednom
metodom. Neautomatski tlakomjeri (pod ovim nazivom smatraju se svi tlakomjeri
za gume kod kojih korisnik određuje tlak tijekom pumpanja guma, odnosno služe samo
za kontrolu tlaka) ispituju se statički, a automatski tlakomjeri (željeni tlak
se unaprijed zadaje i pumpanje se regulira ugrađenom automatikom) se ispituju i
statički i dinamički.

Naputkom se propisuju radni etaloni za
ispitivanje, sam postupak ispitivanja, obrasci izvješća o ispitivanju i
ocjenjivanje zadovoljavanja ispitivanog mjerira
mjeriteljskim zahtjevima.

II.

Za ispitivanje se mogu koristiti tlačne vage,
mehanička mjerila tlaka ili mjerni pretvornici, a moraju biti valjano umjereni.

Maksimalno dozvoljena pogreška radnog etalona
smije biti najviše 20 mbar za tlakomjere mjernog područja do 4 bar, a najviše
25 mbar za tlakomjere mjernog područja većeg od 4 bar.

III.

Postupak za ispitivanje pri ovjeravanju
tlakomjera za gume izvodi se kako slijedi:

a) vizualnim pregledom provjeriti ispitivano
mjerilo zbog uočavanja eventualnih oštećenja te da li zadovoljava zahtjeve
važećeg pravilnika o mjeriteljskim zahtjevima glede natpisa i oznaka, odnosno tipnog odobrenja;

b) upisati podatke o radnom etalonu;

c) ispitivano mjerilo priključiti na radni
etalon;

d) upisati zahtjevane
podatke o ispitivanom mjerilu u izvješće;

e) zadavati kontinuirano tlak do gornje granice
mjernog područja te snižavanjem vratiti tlak na 0;

f) ispitivanje se obavlja pri sljedećim
vrijednostima tlakova: 0; 1; 1,5; 2; 2,5; 3, 4; (5; 6; 8; 10) bar. Vrijednosti
u zagradi su za tlakomjere mjernog područja većeg od 4 bar;

g) zadavati tlak na radnom etalonu u
vrijednostima ispitnih točaka s porastom tlaka i zapisivati očitane vrijednosti
u izvješće;

h) ponoviti mjerenje i upisivanje mjerenih
vrijednosti na istim točkama sa snižavanjem vrijednosti narinutog
tlaka (osim ručnih tlakomjera);

i) dinamičko ispitivanje obavlja se pri
tlakovima: 1,5; 2 i 2,5 bar.

IV.

Ispitivano mjerilo zadovoljava mjeriteljske
zahtjeve ako vrijedi:

j) maksimalno odstupanje mjerene vrijednosti od
postavljene za svaku mjernu točku iznosi manje ili jednako od dopuštene
pogreške određene važećim pravilnikom o mjeriteljskim zahtjevima za tlakomjere
za gume;

k) varijacija (razlika mjerenja) tlaka za svaku
mjernu točku iznosi manje ili jednako od dopuštene pogreške određene važećim
pravilnikom o mjeriteljskim zahtjevima za tlakomjere za gume;

l) ako mjerilo zadovoljava mjeriteljske zahtjeve
upisati ovjernu oznaku i ovjeriti mjerilo;

m) upisati datum ispitivanja, potpisati i
ovjeriti izvješće žigom.

V.

Statističko ispitivanje tlakomjera za gume se
obavlja za serije od 6 ili više komada istovjetnih tlakomjera (tip, službena
oznaka, mjerno područje) za koje je ovlašteni servis priložio svoja izvješća o
ispitivanju sačinjenih tijekom pripreme mjerila. Uzorci za ispitivanje se
odabiru slučajnim izborom prema tablici:

|  |  |  |  |  |  |
| --- | --- | --- | --- | --- | --- |
| broj tlakomjera | uzorak | broj tlakomjera | uzorak | broj tlakomjera | uzorak |
| 6 – 10 | 5 | 10 – 15 | 6 | 16 – 20 | 7 |
| 21 – 25 | 8 | 26 – 30 | 9 | 31 – 35 | 10 |
| 36 – 40 | 11 | 41 – 45 | 12 | 46 – 50 | 13 |
| 51 – 60 | 14 | 61 – 70 | 15 | 71 – 80 | 16 |
| 81 – 90 | 17 | 91 – 100 | 18 | 101 – 110 | 19 |

Uzorak se povećava za 1 za svakih sljedećih 10
tlakomjera pripremljenih za ispitivanje.

Apsolutna vrijednost razlike između mjerenih
vrijednosti tijekom statističkog ispitivanja i vrijednosti izmjerenih od
ovlaštenog sevisa tijekom pripreme mjerila smiju
iznositi najviše 0,05 bar.

Ispitivana serija zadovoljava i svi tlakomjeri
iz serije se ovjeravaju samo ako su svi tlakomjeri iz uzorka zadovoljili
zahtjeve ispitivanja. Ako jedan ili više tlakomjera iz uzorka ne zadovoljavaju
zahtjeve ispitivanja, cjelokupna serija se odbija i ne ovjerava.

Ovo ispitivanje se smatra statističkim
ispitivanjem u povećanom opsegu.

VI.

Ovaj Naputak stupa na snagu danom objave u
»Narodnim novinama«.

Klasa: 011-02/06-07/9

Urbroj: 558-06/14-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

![](dodatni/353099.gif)
![](dodatni/353100.gif)
![](dodatni/353101.gif)

Naputak, NN 11/2006-288